**Иницијатива „И родитељи се питају“**

**Извештај са састанка са представницима образовних установа**

**Градске општине Врачар**

**Датум и време:** понедељак, 28. октобар 2013. године у 17 часова

**Место:** ГО Врачар, Велика сала, Његошева 77

У циљу унапређивања сарадње родитеља и образовних установа ГО Врачар у оквиру иницијативе „И родитељи се питају“, организован је састанак са директорима и другим представницима образовних установа, родитељима - члановима Савета родитеља општине Врачар, представницима локалне самоуправе и ЦИП – Центра за интерактивну педагогију.

**ТОК САСТАНКА:**

* **Мирјана Хрваћанин**, чланица Општинског већа ГО Врачар и сарадница на Иницијативи, поздравила је присутне и представила теме и дневни ред састанка.
* **Борис Спасић**, координатор Иницијативе, презентовао је ресурсе развијене у оквиру Инцијативе и акције које су Савети родитеља реализовали током две године спровођења и реализације Иницијативе.
* **Душан Гвозденовић**, представник Савета родитеља општине Врачар, присутнима је представио актвност коју је СРО Врачар реализовао у циљу унапређивања комуникације - креирање и коришћење Гугл група и упознао их са могућностима коришћења софтвера, купљеног од средстава добијених у оквиру Иницијативе, за електронско умрежавање библиотека основних школа ГО Врачар.
* **Биљана Букинац**, просветна саветница Школске управе Београд, кроз презентацију „*Сарадња са родитељима у функцији унапређивања квалитета рада школа*“, говорила је о значају сарадње образовних установа и родитеља, добробитима од активног укључивања родитеља у живот и рад школе, видовима комуникације родитеља и запослених у школи, могућим формама партиципације родитеља, у циљу успостављања партнерства. Посебно је истакла да је изградња партнерског односа са родитељима одговорност запослених у образовним установама.

**ДИСКУСИЈА:**

* Учесници састанка активно су учествовали у дискусији, постављали питања, давали конструктивне предлоге за унапређивање информисања, комуникације и сарадње. Директори школа изразили су жељу да и они буду информисани о предстојећим састанцима и активностима СРО, али и да им се путем и-мејла редовно достављају извештаји са одржаних састанака. Током дискусије, предложено је да тема неког од наредних састанака буде полагање завршног испита за ученике завршног разреда основних школа, а могући предавач особа запослена у Заводу за вредновање квалитета образовања и васпитања.

**ДОГОВОРИ:**

* Са директорима је договорено да се на сајтовима школа постави банер Иницијативе.
* Такође, директори ће делегирати особу запослену у школи која ће бити задужена за сарадњу са родитељима, члановима СРО, у циљу унапређивања сарадње, комуникације, дистрибуирања информација од значаја, али и планирања наредних акција и активности СРО.
* Договорено је и континуирано прикупљање примера добре праксе сарадње родитеља и образовних установа, које ће школе достављати ЦИП Центру и који ће бити увршћени у *Приручник о раду савета родитеља*.
* Директорима образовних установа редовно ће се слати позиви на састанке СРО Врачар, као и извештаји са одржаних састанака.

Сви учесници састанка добили су промотивне материјале Иницијативе и брошуру *Сарадња родитеља и вртића/школе*.